39. schôdza NR SR - 4.deň - A. dopoludnia
Dátum: 2025-09-12
Poslanec: Jakab, Július (SLOVENSKO)
Druh vystúpenia: Vystúpenie v rozprave

60. Dobrý deň, dámy a páni, tento bod je extra zaujímavý a dotýka sa všetkých ľudí na Slovensku, pretože hovorí o návrhoch opatrení v oblasti cien, v oblasti cenovej politiky. Hovorí o tom, ako sa vyvíjajú ceny rôznych komodít a napríklad aj ceny potravín. A keď sa bavíme o tých návrhoch opatrení, tak ja by som sa na úvod opýtal pána ministra, že či už má keksy napečené a či má džemy uvarené, pretože tie jeho perfektné návrhy ľuďom, ako majú ušetriť, ako majú si znížiť ceny, ako majú bojovať proti inflácii, tak to normálne že svet nevidel. No a Slovensko sa dozvedelo, že minister okrem toho, že je maliar, on je ešte aj perfektný kuchár. On vám vie poradiť v domácnosti, ako máte ušetriť, z čoho to máte robiť, hlavne aby ste nemuseli platiť tie brutálne dane a konsolidácie, ktoré táto vláda na vás uvaľuje. Takže, pán minister, poďte, nech sa páči, pretože tento materiál 50-stranový o tých opatreniach, to mi príde taký šuviks. Okrem toho, že to hodnotí obdobia dávno minulé, to mám pocit, že mohli ste tu odprezentovať niečo, čo hodnotí roky 2008 a 2009, keď tu hodnotíte roky 2022 a neviem čo všetko, pritom tá inflácia je už niekde úplne inde. Dvojnásobná inflácia je teraz oproti tomu, čo máte v tom materiáli. Dvojnásobná inflácia potravín, za ktorú môžete vy a vaše opatrenia za to, že neustále zvyšujete dane. To je váš výsledok. Tak vy sa tu obraciate na predchádzajúce roky, inak ja sa na tom, úprimne poviem, že dosť zabávam, pretože ešte donedávna, ešte v minulom roku, ľudia si môžu nájsť na rokovaní vlády materiály z ministerstva financií, ktoré hovorili o cenovom vývoji, ktoré hovorili o cenách potravín a jasne hovorili, že tie inflácie predchádzajúcich období boli spôsobené vojnou na Ukrajine, boli spôsobené covidom, boli spôsobené energetickou krízou, komoditnou krízou a tieto materiály po júni 2024 záhadne z vlády zmizli, záhadne zmizli. Zároveň v tých materiáloch si môžete nájsť aj iné zaujímavé údaje, ktoré, keď si porovnáte s tými predchádzajúcimi rokmi, tak si hovoríte, že kde na tom ministerstve financií s týmto ministrom na to chodia. Poďme sa baviť iba o manažérskom zhrnutí. Všetci, čo sledujete, nemusíte si čítať 50 strán materiálu, ktorý prezentuje minister, ktorý je starší, ako všetko, čo táto vláda dorobila so Slovenskom, pozrite si len manažérske zhrnutie. Je to strana číslo 2, hneď po nadpise je manažérske zhrnutie, kde rozpráva o tom, aká bola priemerná cena potravín, kde rozprávajú o tom, aký je vývoj. No tak si poďme povedať, prosím vás pekne, ako to bolo s tými cenami potravín. Za predchádzajúcich vlád, kedy boli títo ľudia v opozícii, tak si pamätáme všetci Roberta Fica, ktorý hovoril, Roberta Fica, ktorý hovoril, že rožok namaže maslom a strčí ho premiérovi do huby, keď ho stretne. Toto povedal Robert Fico a týmto zahájil obrovský boj proti vysokým cenám potravín. Stalo sa to mantrou jeho kampane, mantrou kampane Petra Pellegriniho, ktorý sa vylepil na bilbordy a pýtal sa ľudí, či chcú lacnejšie potraviny. A všetci hovorili, lebo si hovorili, že chcú lacnejšie potraviny a že táto vláda im to dodá. Lebo keď im to sľubuje ten príjemný Peter Pellegrini, usmievajúci sa z bilbordov, no tak hádam ich neoklame. Po rokoch vieme, že Peter Pellegrini oklamal celý národ a preklamal sa takýmto spôsobom až do prezidentského paláca. Ale poďme sa pozrieť na to maslo, kde Robert Fico chcel strkať premiérovi rožky do úst natreté maslom, ako vyzerá to maslo. Plus 45 % cena masla, tu v tomto materiáli priamo, ktorý prezentuje minister Kamenický, plus 45 % cena masla stúpla. Tak to je teda úctyhodný za lacnejšie maslo, keď zdraželo o polovicu, naozaj, klobúk dole. Alebo si spomeňme na ministra súčasného pôdohospodárstva, Takáča, ktorý tu predkladal v parlamente návrhy uznesení a dokonca návrhy zákonov, ako oni, keď raz budú vo vláde, budú regulovať ceny potravín, budú regulovať tie škaredé, zlé reťazce, ktoré majú príliš vysoké marže, to hovoril inak aj Peter Pellegrini v predvolebnej kampani na prezidenta, ako oni dokážu zraziť ceny potravín, a že všetky tie vlády sú úplne o ničom a zle sa správajú a ako to oni budú robiť inak. Čoho sme svedkami teraz? Minister Takáč mal, dobre si to pamätáte, tlačovku s Robertom Ficom na svojom ministerstve, kde jasne povedali, že čo vy od nás chcete, ministerstvo pôdohospodárstva predsa nemá nič s cenami potravín. No tak keď je tu pán minister financií, budem sa obracať aj naňho, pretože on napríklad medzi tie perfektné opatrenia na zníženie cien potravín, keď sa bavíme o tých opatreniach a o tých návrhoch, ktoré sú v tomto materiáli, medzi tie perfektné opatrenia, spravil taký web, on to tam pridal medzi tie opatrenia, spravil web na ministerstve financií, ktorý porovnáva ceny letákov, že by to lepšie urobila aj vaša babka. A keď ma minule novinári kontaktovali s tým, že koľko ľudí chodí na tú webovú stránku, tak vám chcem iba povedať, že to je absolútne nefunkčný paškvil. A on nie je nefunkčný len kvôli tomu, že je zle urobený, ale aj kvôli tomu, že on porovnáva obrovsky malé, nízke, veľmi nízke množstvo produktov. Keď prídete do predajne, máte tam 5-tisíc produktov. Na tej stránke máte koľko, 100, 200 ich porovnávate? Absolútny nonsens. Takže toto sú zatiaľ opatrenia súčasnej vlády v boji proti cenám potravín. Tak si povedzme ešte ďalšie, ďalšie opatrenia proti vysokým cenám potravín, ktoré súčasná vláda zaviedla. Andrej Danko, ten sa tomu nevyhne tiež, pretože zastavíme zdražovanie na tých bilbordoch. Ja mám pocit, že v Petržalke ten bilbord doteraz visí, ako vy chcete zastaviť zdražovanie, a pritom ste mu akurát tak prikúrili v kotli, tomu zdražovaniu, a nahádzali ste tam poriadne suchého dreva, takže tá vatra hučí a tým ľuďom sa zdražuje absolútne všetko. Ale poďme sa pozrieť na Roberta Fica, pretože vy v boji s cenami potravín ste predsa znížili dépeháčku z 10 na 5 % na základné druhy potravín. Tak to bolo teda niečo. To bola obrovská prezentácia, ako toto naozaj už teraz skutočne, verte mi všetci, zabezpečí nízke ceny potravín. Tak sa na to poďme pozrieť. Robert Fico v roku 2014 povedal, že zníženie DPH na potraviny nikdy nič nerieši, pretože stovky miliónov eur zo zníženej dépeháčky na potraviny zožerú reťazce a štát nedostane nič. To hovoril Robert Fico v roku 2014. O desať rokov neskôr, vymazaná pamäť, absolútne už hovoril niečo iné. V boji proti vysokým cenám potravín ste zavádzali 5-percentné zníženie DPH a Robert Fico vtedy hovoril, že to je zásadný nástroj na boj s cenami potravín a že toto ich naozaj zníži. Máme rok 2025. Rok 2025. Rok po tom, ako ste toto opatrenie zaviedli. A čo povedal, prosím pekne, váš premiér Robert Fico? Povedal, že znížili sme DPH z 10 na 5 % a ja som si nič nevšimol. Nič nezlacnelo, práve naopak, ešte zdraželo, a to povedal Robert Fico. Tak si to poďme povedať. V roku 2014 hovorí, že každé zníženie DPH na potraviny je strata stoviek miliónov eur pre štát a zožerú to reťazce. V roku 2024 si na to absolútne nepamätal a hovoril, aké perfektné opatrenie za stovky miliónov eur, vy idete pomáhať ľuďom a že to zníži základné ceny potravín. V roku 2025, rok po tomto opatrení, sám Robert Fico na tlačovej konferencii hovorí, že to nič nespôsobilo, nič to nezlacnelo, práve naopak, potraviny ešte zdraželi , čo hovorí aj tento materiál. Pozrite sa do manažérskeho zhrnutia, strana číslo dva. Ja sa pýtam, kde sú tie stovky miliónov eur? Pretože sám Robert Fico hovoril, že sú to stratené stovky miliónov takýmto opatrením. Kde sú tie stovky miliónov eur, kto ich zožral? Robert Fico vtedy hovoril, že reťazce. Tak ja sa pýtam, kde sú reťazce v tej konsolidácii? Nikde, však? To, že ste tu predkladali zákony, že ste sa dušovali, ako zdaníte. Nič tam nie je. Vrátim sa k manažérskemu zhrnutiu a budem citovať: "Medzinárodné porovnanie, chlieb, vajcia, syr, zelenina boli na Slovensku drahšie než v okolitých krajinách." Drahšie. Drahšie. Kde sú tie základné potraviny? Ako sa vyvíjajú teraz? Poďte sa na ne pozrieť. Infláciu na Slovensku máme jednu z najvyšších spomedzi všetkých európskych krajín, jednu z najvyšších. Ak ste chceli bojovať proti vysokým cenám, absolútne sa vám to nepodarilo. A keď si budete porovnávať materiály, ktoré boli predkladané na vládu v predchádzajúcom období, teraz hovorím o minulom roku, a teraz zistíte jednu neuveriteľnú skutočnosť. Ja ju aj vysvetlím, že prečo sa to stalo. Neuveriteľná skutočnosť, ktorá sa stala, je, že vládne materiály hovorili, že Slováci nakupujú potraviny drahšie, ako je priemer krajín Európskej únie. A to sa medziročne zmenilo. Vážení občania, chcem vám povedať, že pokiaľ ešte v minulom roku ste nakupovali potraviny drahšie ako priemer krajín Európskej únie, tak teraz ste klesli o 20 %, ste na úrovni 82 % priemeru krajín Európskej únie. Ako sa to mohlo stať? Ako sa mohlo stať, že v porovnaní s inými krajinami sme platili za potraviny nadpriemerne a teraz sme zrazu pod priemerom. Zmenila to metrika, ktorou Štatistický úrad meria ceny potravín, z tzv. prieskumu išli na to, že rovno skenujú, berú dáta z tých skenerov v tých jednotlivých obchodoch a že toto by malo byť presnejšie. Tak presnejšie si poďme povedať tie čísla. V minuloročných analýzach hovoríte, že potraviny v Poľsku sú o 30 až 40 % lacnejšie ako na Slovensku. Teraz hovoríte, že Poľsko má rovnaké ceny. Ja sa chcem opýtať všetkých ľudí, ktorí chodia nakupovať do Poľska, a že tam chodím aj ja, a že tie ceny ukazujem, ficovepotraviny.sk, pozrite si úplne v pohode, že ukazujem porovnania tých cien medzi Slovenskom a Poľskou republikou, a že ten rozdiel sa absolútne nezmenil. Ale štatistika sa zmenila a toto je výzva aj pre Eurostat, ako je možné, že niektoré krajiny majú taký model merania cien potravín, iní majú iný model merania cien potravín a že sa to dáva v pohode, sa to porovnáva v jednom grafe. Podľa mňa je to absolútne nespravodlivé a neukazuje to realitu, lebo nie je možné, že jedna krajina si to skúma iným spôsobom, druhá iným spôsobom a potom sa to vzájomne porovnáva. Keď sa pozrieme ešte na ďalšie opatrenia, ktoré súčasná vláda predstavila a ktoré aj hodnotí v tejto správe, je napríklad ceny palív. Ceny palív. Pohonné látky na Slovensku kupujeme najdrahšie spomedzi všetkých okolitých krajín. Večná debata so súčasnou vládou o tom, že krajiny okolo nás, napríklad Česká republika, zakázala vyrábať produkty z ruskej ropy. A ja vám chcem povedať, že oni majú tie palivá lacnejšie ako my. Tu sa vyroja všetci, ktorí chcú povedať, že ale oni majú iné spotrebné dane, aj inú sadzbu DPH. Za toto môže súčasná vláda, pretože DPH na pohonné látky bola 20 % a vy v konsolidácii z minulého roka ste ju zvýšili na 23 %, čiže ste sami pomohli k tomu nárastu cien pohonných látok. A keď Robert Fico stál na benzínovej pumpe a kričal do kamery, že kde je tá vláda, už sa majú spamätať, pomáhať ľuďom a znižovať ceny palív, tak vy ste nielenže neznížili ceny palív, vy ste ich dokonca zvýšenou dépeháčkou aj zvýšili. A keď si pozriete porovnanie pohonných látok na Slovensku a v iných krajinách, zistíte, že Slováci nakupujú benzín a naftu najdrahšie spomedzi všetkých okolitých krajín. Ak neveríte, pokojne sa choďte pozrieť na moje porovnania, ktoré robím na tej istej čerpacej stanici, v jeden deň v Maďarsku, na Slovensku, v Poľsku a v Českej republike. A uvidíte, že Slováci zo všetkých krajín ten istý benzín a tú istú naftu na tej istej čerpačke nakupujú najdrahšie. Ako je to možné, keď tá Česká republika má tie spotrebné dane v podstate na úplne rovnakej úrovni, ako má Slovenská republika, a to ešte zakázala vyrábať benzín a naftu z ruskej ropy. O 10 % majú priemerne lacnejšiu naftu a benzín. A Slováci majú vyššiu DPH, ruskú ropu, ktorá mala byť lacná, ale tankujú najdrahšie spomedzi všetkých okolitých krajín. Nevidím tu žiadne riešenia. To riešenie je také, že všetko je fajn, ceny sú stabilné, netreba nič riešiť.